Publication: Magyar Közlöny
Issue: MK-2000-124 (Year: 2000, Number: 124)
Era: 1990-2004
Section: 3. Az egyes helyi közszolgáltatások kötelező igénybevételéről szóló 1995. évi XLII. törvénynek (a továbbiakban:
Paragraph Index: 1089

„5. § (1) A nem közületi ingatlan (lakás) tulajdonosok és használók bruttó szemétszállítási díjának összege 590 Ft/hó/lakás (egyszeri ürítés díja: 121,60 Ft + 12% áfa).” III. Az indítvány megalapozott. A Kötv. 1. § (1) bekezdése értelmében a helyi önkormányzat által szervezett, a települési szilárd és folyékony hulladék összegyűjtése, elszállítása és ártalommentes elhelyezése olyan helyi közszolgáltatás, amelynek igénybevételére a helyi közszolgáltatással ellátott területen lévő ingatlan tulajdonosa, használója köteles. A 2. § f) pontja felhatalmazást ad az önkormányzatoknak arra, hogy rendeletben állapítsák meg a tulajdonost terhelő — az elvégzendő szolgáltatás után járó — díjfizetési kötelezettséget, a díj mértékét, megfizetésének rendjét, az esetleges kedvezmények eseteit vagy a szolgáltatás ingyenességét. Az Ör. 5. § (1) bekezdése szerint a hulladékszállítási díjfizetési kötelezettség normatív alapját a lakás képezi. A nem közületi ingatlanok (lakás) tulajdonosait és használóit terhelő bruttó szemétszállítási díj összege lakásonként számítandó ki, a díj pedig havonta fizetendő. Az Alkotmánybíróság e rendelkezés elbírálásakor azt vizsgálta, hogy az Ör.-beli átalánydíj kielégíti-e az önkormányzati rendelettel szemben támasztott alkotmányos követelményeket, figyelemmel a szolgáltatás és ellenszolgáltatás egyenértékűségének polgári jogi elvére is.

Source: https://magyarkozlony.hu/hivatalos-lapok/12efd747b1cae78b355f76b8339d518f18e90453/dokumentumok/529bcd0180c3118db64c68dc1f54d2cda7361e74/letoltes